
Comunicat de presă
Rezultatele Campaniei Naționale de supraveghere a pieței produselor industriale din domeniul de competență al Inspecției Muncii pentru trimestrul al doilea al anului 2026


Inspectoratul Teritorial de Muncă Galați a desfășurat în trimestrul al II-lea al anului 2026 acțiunile specifice de control și de conștientizare prevăzute în metodologia Campaniei Naționale de supraveghere a pieței produselor industriale din domeniul de competență al Inspecției Muncii, conform Programului sectorial pentru anul 2026, coordonat de către Comisia Europeană - campania nr. 7 din Programul Cadrul al Inspecției Muncii pe anul 2026. 
În trimestrul al doilea al anului 2026 au fost verificate următoarele categorii de produse: scule electrice de mână, mănuși și cizme electroizolante, îmbrăcăminte de protecție pentru uz general, cabluri electrice, explozibili de uz civil.
În această perioadă inspectorii de muncă cu atribuții de control în domeniul supravegherii pieței din cadrul ITM Galați au efectuat vizite de inspecție la 19 agenți economici și au evidențiat în baza de date la nivel național 73 produse. La 5 dintre produsele controlate s-au identificat neconformități pentru care s-au dispus măsuri de remediere, fiind aplicate patru sancțiuni contravenționale (3 avertismente scrise și o amendă în cuantum de 2.500 lei) și sancțiunea complementară de retragere de pe piață a produselor neconforme.
Inspectoratul Teritorial de Muncă Galați a desfășurat în această perioadă o acțiune de informare și conștientizare privind modul de respectare a legislației specifice privind supravegherea pieței produselor industriale, la sediul unui distribuitor de produse industriale la care au participat salariații și conducerea unității. În cadrul acțiunii de informare a fost prezentat un material având ca subiect campania de supraveghere a pieței pentru anul 2026, cu informații extrase din legislația specifică pentru categoriile de produse din domeniul de competență al Inspecției Muncii, cât și aducerea în atenție a Zilei Mondiale a Securității și Sănătății în Muncă celebrată în fiecare an la data de 28 aprilie, a cărei temă, în acest an, s-a concentrat pe asigurarea unui mediu de lucru psihosocial sănătos. 
„În activitățile de control se verifică, prin sondaj, produsele introduse sau puse la dispoziție pe piață și sunt dispuse măsurile necesare pentru asigurarea conformității, atunci când sunt constatate abateri” - a declarat domnul Bogdan - Marius TRANDAFIR, Inspector Șef al I.T.M. Galați.

Conform prevederilor Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecția datelor), informațiile referitoare la datele cu caracter personal cuprinse în acest document sunt confidențiale. Acestea sunt destinate exclusiv persoanei/persoanelor menționate ca destinatar/destinatari și altor persoane autorizate să-l primească. Dacă ați primit acest document în mod eronat, vă adresăm rugămintea de a returna documentul primit, expeditorului

